**Základná škola s materskou školou,**

**Masarykova 19/A, 040 01 Košice**

**Školský vzdelávací program**

**materskej školy**

|  |  |
| --- | --- |
| **Názov ŠkVP** | **Človiečik objavuje svet** |
| **Stupeň vzdelania** | **Predprimárne vzdelanie** |
| **Forma výchovy a vzdelávania** | **Celodenná** |
| **Dĺžka dochádzky** | **Niekoľkoročná dochádzka** |
| **Vyučovací jazyk** | **Slovenský jazyk** |
| **Druh školy** | **Štátna** |
| **Dátum prerokovania** **s pedagogickou radou školy** |  **21. 6. 2018** |
| **Dátum prerokovania** **s radou školy** |  **21. 6. 2018** |
| **Platnosť dokumentu** | **Od 1. 1. 2019** |
| **Zriaďovateľ** | **Mesto Košice****Trieda SNP 48/A****040 11 Košice** |

**PaedDr. Radoslav Lukács**

**riaditeľ školy**

1. **Vlastné ciele a poslanie výchovy a vzdelávania**

Cieľom predprimárneho vzdelávania je dosiahnuť optimálnu perceptuálno-motorickú, kognitívnu a citovo-sociálnu úroveň ako základ pripravenosti na školské vzdelávanie a na život v spoločnosti. Východiskom je jedinečnosť dieťaťa, aktívne učenie a začleňovanie do skupiny a kolektívu.

Ciele výchovy a vzdelávania:

* získať predprimárne vzdelanie,
* získať kompetencie,
* napĺňať potrebu dieťaťa po sociálnom kontakte s rovesníkmi,
* uľahčiť dieťaťu plynulú adaptáciu na zmenené prostredie (na materskú i základnú školu),
* podporiť vzťah dieťaťa k poznávaniu a učeniu hrou,
* rozvíjať cieľavedome, systematicky a v tvorivej atmosfére osobnosť dieťaťa v psychomotorickej, poznávacej, sociálnej, emocionálnej a morálnej oblasti,
* prihliadať na rôzne sociokultúrne a socioekonomické zázemie dieťaťa,
* uplatňovať a chrániť práva dieťaťa v spolupráci s rodinou, zriaďovateľom a inými inštitúciami s rešpektovaním potrieb dieťaťa,
* získavať dôveru rodičov v individuálnom výchovnom poradenstve a upriamovať ich pozornosť na pozitívne prejavy v správaní svojho dieťaťa,
* posilňovať úctu k rodičom, ku kultúrnym a národným hodnotám a tradíciám štátu, k materinskému jazyku, k štátnemu jazyku, a k svojej vlastnej kultúre,
* získať a posilňovať úctu k ľudským právam a základným slobodám,
* pripraviť sa na život v slobodnej spoločnosti v duchu porozumenia, znášanlivosti, tolerancie, rovnosti pohlaví a priateľstva medzi národmi, národnostnými a etnickými skupinami a cirkvami a náboženskými spoločenstvami,
* naučiť sa rozvíjať a kultivovať svoju osobnosť,
* pripraviť sa na celoživotné vzdelávania,
* naučiť sa kooperovať v skupine, kolektíve a preberať na seba primeranú zodpovednosť,
* rozvíjať u detí environmentálne cítenie, vzťah k prírode, k ochrane a tvorbe životného prostredia, poznávať podstatu ekologických zákonitostí,
* naučiť sa chrániť svoje zdravie, vrátane využitia zdravej výživy, rozvíjať u detí návyky súvisiace so zdravým životným štýlom,
* naučiť sa rešpektovať všeľudské etické hodnoty,
* podporovať nadanie, osobnosť a záujmy každého dieťaťa,
* dôsledne pripraviť deti na vstup do 1. ročníka ZŠ, venovať sa deťom s odkladom povinnej školskej dochádzky,
* pomôcť deťom so zlou výslovnosťou logopedickou starostlivosťou.

**2. Stupeň vzdelania**

Predprimárne vzdelanie získa dieťa absolvovaním posledného ročníka vzdelávacieho programu odboru vzdelávania v materskej škole. Predprimárne vzdelávanie ukončuje dieťa spravidla v školskom roku, v ktorom do 31. augusta dosiahne šiesty rok veku a dosiahne školskú spôsobilosť.

**3. Vlastné zameranie školy**

**Charakteristika školy**

Materská škola sa nachádza v mestskej časti Staré mesto. Škola má 2 triedy s celodennou výchovou a vzdelávaním.

Materská škola podporuje osobnostný rozvoj detí v oblasti sociálno-ekonomickej, intelektuálnej, telesnej, morálnej, estetickej, rozvíja schopnosti a zručnosti, utvára predpoklady na ďalšie vzdelávanie. Vychováva a vzdeláva na život v spoločnosti v súlade s individuálnymi a vekovými osobitosťami detí.

Budova školy je jednoposchodová, na prízemí je školská jedáleň, na poschodí sú triedy s príslušenstvom a kancelária.

Súčasťou areálu školy je detské ihrisko s preliezačkami, multifunkčné ihrisko, zelená telocvičňa s gymnastickými prvkami.

**Zameranie školy**

Materská škola je zameraná na všestrannú pohybovú prípravu a environmentálnu výchovu spojenú s výchovou k zdravému životnému štýlu.

**4. Dĺžka dochádzky a formy výchovy a vzdelávania**

Materská škola poskytuje celodennú výchovnú starostlivosť deťom vo veku od 2,5 do 6 rokov, deťom s odloženou povinnou školskou dochádzkou, prípadne deťom s dodatočne odloženou povinnou školskou dochádzkou. Materská škola je dvojtriedna s kapacitou 35 detí.

Pre deti organizujeme pobyty v škole v prírode, výlety, exkurzie, predplavecký výcvik, športové a iné aktivity, návštevy kultúrnych podujatí s informovaným súhlasom zákonného zástupcu a po dohode so zriaďovateľom.

Predprimárne vzdelávanie sa realizuje prostredníctvom organizačnej formy – edukačnej aktivity. Názov edukačná aktivita v sebe zahrňuje vyvážené realizovanie predškolskej výchovy a predškolského vzdelávania. Edukačná aktivita je navodená učiteľom, je to cieľavedomá, systematická, zmysluplná, konkrétna výchovno-vzdelávacia činnosť.

Edukačné aktivity realizujeme:

* v priebehu hier,
* ako samostatnú organizačnú formu počas dňa,
* v rámci pobytu vonku.

Edukačná aktivita sa realizuje prostredníctvom foriem práce: v skupine detí, frontálne (súčasne so všetkými deťmi) a individuálne.

Usporiadanie denných činností, pravidelne sa opakujúcich v materskej škole, je spracované vo forme denného poriadku.

Pri usporiadaní denných činností sa:

* zabezpečuje vyvážené striedanie činností (optimálny biorytmus, bezstresové prostredie),
* dodržiavajú zásady správnej životosprávy (zdravý životný štýl),
* vytvára časový priestor na hru a učenie dieťaťa,
* dodržiava pevne stanovený čas na činnosti zabezpečujúce životosprávu.

**Organizačné usporiadanie jednotlivých činností – organizácia dňa v materskej škole:**

Čas 6.30-8.45 – rámcovo stanovený čas

* schádzanie detí, hry a hrové činnosti, edukačná aktivita
* upratovanie hračiek, ranný kruh, edukačná aktivita
* príprava na zdravotné cvičenie, pohybové a relaxačné cvičenia, edukačná aktivita

Čas 8.45-9.00 – desiata – pevne stanovený čas

* činnosti zabezpečujúce životosprávu – osobná hygiena, stolovanie, stravovanie, edukačná aktivita

Čas 9.00-11.30 - rámcovo stanovený čas

* hry a hrové činnosti, edukačná aktivita
* upratovanie, edukačná aktivita
* pohybové a relaxačné cvičenia, edukačná aktivita
* pobyt vonku, edukačná aktivita

Čas 11.30-12.00 - obed– pevne stanovený čas

* činnosti zabezpečujúce životosprávu – osobná hygiena, stolovanie, stravovanie, edukačná aktivita

Čas 12.00-14.45 - rámcovo stanovený čas

* činnosti zabezpečujúce životosprávu – osobná hygiena, edukačná aktivita
* odpočinok (min. 30 minút), edukačná aktivita
* pohybové a relaxačné cvičenia, edukačná aktivita
* hry a hrové činnosti, edukačná aktivita

Čas 14.45-15.00 - olovrant– pevne stanovený čas

* činnosti zabezpečujúce životosprávu – osobná hygiena, stolovanie, stravovanie, edukačná aktivita

Čas 15.00-17.00 - rámcovo stanovený čas

* hry a hrové činnosti, edukačná aktivita
* pobyt vonku, edukačná aktivita
* upratovanie, edukačná aktivita

**5. Učebné osnovy**

Učebné osnovy Školského vzdelávacieho programu Človiečik objavuje svet sú zostavené z desiatich obsahových celkov, ktoré sú tematicky blízke a súvisia so skutočným životom detí v predškolskom veku.

Charakteristika obsahových celkova jednotlivých tém predstavuje stručný základný tematický rámec, v ktorom sa výchova a vzdelávanie pohybuje. Časové vymedzenie jednotlivých celkov je rámcové, témy a ich dĺžku trvania si stanovujú učiteľky samé s ohľadom na aktuálne rozvojové potreby detí tak, aby poskytli deťom dostatočný priestor pre ich zmysluplné učenie sa. Poradie a návrhy tém sú pre učiteľku orientačné, majú charakter odporúčaní. Jednotlivé obsahového celky a témy nie sú izolované, ale navzájom sa prelínajú, doplňujú a spolu súvisia.

Učebnými osnovami školského vzdelávacieho programu sú vzdelávacie štandardy vzdelávacích oblastí Štátneho vzdelávacieho programu pre predprimárne vzdelávanie v materských školách.

##  Východiská plánovania

Didaktické princípy plánovania výchovno-vzdelávacej činnosti:

1. Časová forma plánov výchovno-vzdelávacej činnosti je týždňová. Na tvorbe plánov spolupracujú obidve učiteľky v triede.
2. Témy jednotlivých obsahových celkov sú orientačné, majú charakter odporúčaní. V kompetencii učiteľky je voľba poradia navrhnutých tém, prípadne tvorba novej témy v závislosti od aktuálnych podmienok a vzdelávacích potrieb detí.
3. Vzdelávacie štandardy vzdelávacích oblastí Štátneho vzdelávacieho programu sa musia objaviť v pláne výchovno-vzdelávacej činnosti minimálne raz stanovené konkrétne, merateľne a na primeranej rozvojovej úrovni. Spravidla sa však objavujú viackrát, na rôznej úrovni. Pri ich zaradení sa vždy prihliada na vzdelávacie potreby detí.
4. Nie je určené, koľko rozvojových úrovni plánujeme. Plánovanie úrovní je úplne v kompetencii učiteľky, ktorá ich stanovuje podľa výkonových úrovní, aktuálnych rozvojových možností a individuálnych potrieb jednotlivých detí v triede.
5. Súčasťou plánov sú zdravotné cvičenia. Sú premyslene naplánované. V plánoch uvádzame číslo zostavy zdravotných cvičení podľa metodických materiálov, ktoré využívame.
6. V čase letných prázdnin sa výchovno-vzdelávacia činnosť plánuje a realizuje formou hier a hrových činností. Tematické východisko plánov je úplne v kompetencii učiteľky.
7. Učiteľka dbá o vyvážený pomer zamerania činností podľa vzdelávacích oblastí a oblastí rozvoja osobnosti dieťaťa. Pomer zaradenia vzdelávacích oblastí ovplyvňuje aj aktuálna téma obsahového celku a jej charakter.
8. Naplánované činnosti a ich množstvo musia rešpektovať tempo učenia sa detí, aktuálnu zónu rozvoja a individuálne potreby detí. Dominujú činnosti, pri ktorých je dieťa aktívne, pasívne učenie sa obmedzuje na minimum.

## Obsahové celky učebných osnov ŠkVP

1. ***Hľadám si svoje miesto***
2. ***Za bránami MŠ***
3. ***Hračky sa nám predstavujú***
4. ***Malí remeselníci***
5. ***Priateľstvo na prvý pohľad***
6. ***Najkrajšia snehová vločka***
7. ***Zimné radovánky***
8. ***Zvieratká v zime***
9. ***Zimný kožuštek***
10. ***Hurá, Mikuláš***
11. ***Štyria bratia v jednom roku***
12. ***Čo nosím v srdiečku?***
13. ***Jedlička v izbičke***
14. ***Farebné pozdravy leta***
15. ***Detská olympiáda***
16. ***Lietajúci kufor***
17. ***Krúťme pesničkou svet***
18. ***Zazvonil zvonček...***
19. ***Srdce dokorán***
20. ***„Aj ja narastiem“***
21. ***Bol raz jeden život***
22. ***Modrá starenka***
23. ***Kto dýcha, žije***
24. ***Veľkonočné prekvapenie***
25. ***Lavička cez potok***
26. ***Škriatkova záhradka***
27. ***Kľúč od zámku***
28. ***Kráľovstvo masiek***
29. ***Čo skrýva opona?***
30. ***S Adamkom premôžem bacila***
31. ***Kreslím kolo okrúhle***
32. ***Dopraváčik***
33. ***Príbeh uja maliara***
34. ***Neposlušné čísla***
35. ***Závoj pani jesene***
36. ***Poklady jesennej ríše***
37. ***Tanier zdravej výživy***
38. ***Jesenné šašoviny***
39. ***Poď so mnou na výlet***
40. ***Moja prvá knižka***
41. ***Studnička dôvery***
42. ***Jarný pozdrav***
43. ***Hojdačka***

**Obsahový celok „Kam patrím“**

Cieľom obsahového celku je začleniť dieťa a adaptovať ho na prostredie materskej školy. Navodiť radostnú atmosféru v triede a tešiť sa na spoločný pobyt, v ktorom sa dieťa bude zaujímať o dianie v materskej škole. Motivovať deti k tomu, aby v tvorivej hre využívali hračky a edukačný materiál, poskytnúť im dostatok priestoru na sebavyjadrenie a sebarealizáciu.

|  |  |
| --- | --- |
|  | Časové trvanie obsahového celku: 5 týždňov |
| **TÉMY** | **Hľadám si svoje miesto** |
| **Za bránami MŠ** |
| **Hračky sa predstavujú** |
| **Malí remeselníci** |
| **Priateľstvo na prvý pohľad** |

Téma **Hľadám si svoje miesto** je zameraná na poznávanie záujmov jednotlivých detí, uspokojovanie pocitu istoty, bezpečia a uznania. Smeruje k oboznamovaniu dieťaťa so životom v materskej škole a jeho porovnávaniu so spôsobom života v rodine. Náplňou témy **Za bránami MŠ** je oboznamovanie detí s budovami v blízkosti materskej školy, poznávanie základných orientačných bodov a objavovanie prostredia vo svojom bezprostrednom okolí. Vedie k uplatňovaniu zásad bezpečného správania sa na školskom dvore, pri spoločných vychádzkach, ako aj v cestnej komunikácii. Téma **Hračky sa nám predstavujú** sa zameriava na stimuláciu zvedavosti a spontánneho záujmu detí o spoznávanie nového. Manipuláciou s hračkami a predmetmi, porovnávaním ich podobnosti a rozdielu, v triede a na školskom dvore smerujeme k rozvíjaniu povedomia o rôznorodosti týchto elementov. Pri realizácii edukačných úloh spojených s témou obsahového celku kladieme dôraz na podporovanie tvorivosti detí. Téma **Malí remeselníci j**e zameraná na rozvoj stupňujúceho preberania hodnôt vlastnej kultúry a smeruje k vytváraniu lepších sociálnych vzťahov. Vedie k prehlbovaniu predstáv detí o práci rodičov, o pracovných profesiách. Emócie z poznávania v edukačnom procese sa pokúsia vyjadriť rôznymi umeleckými výrazovými prostriedkami. Téma **Priateľstvo na prvý pohľad** sa zameriava na poznávanie mien kamarátov, nového prostredia, učiteliek, zamestnancov a života v materskej škole. Smeruje k vzájomnému poznávaniu a vytváraniu kamarátskych vzťahov v triede i mimo nej. Primeraným a príťažlivým spôsobom vytvoríme s deťmi spoločné pravidlá vzájomných vzťahov, správania sa a komunikácie, ktorými sa budeme riadiť v každodennom kontakte v materskej škole a v rodine.

**Obsahový celok „Farebná jeseň“**

Prostredníctvom jesenne motivovaných hier, hrových činností a edukačných aktivít sa v obsahovom celku zameriavame na utváranie pozitívneho emocionálne bohatého vzťahu dieťaťa k prírode, získavanie a rozvoj poznatkov o prírode, ročných obdobiach, prebúdzanie environmentálneho cítenie, tzn. byť citlivý na aktuálny stav životného prostredia. Zároveň budeme rozvíjať u detí pocit spolupatričnosti s prírodou a naučíme ich chrániť prírodu. Celý obsahový celok je prepájaný prejavovaním pozitívneho postoja k pohybu, zdraviu a zdravému životnému štýlu.

|  |  |
| --- | --- |
|  | Časové trvanie obsahového celku: 4 týždne |
| **TÉMY** | **Závoj pani jesene** |
| **Poklady jesennej ríše** |
| **Tanier zdravej výživy** |
| **Jesenné šašoviny** |

Dominantnou a v celom obsahovom celku prelínajúcou sa je téma **Závoj pani jesene,** v ktorej sa zameriavame na poznávanie a určovanie charakteristických znakov jesene, ich porovnávanie s inými ročnými obdobiami, deti budú určovať znaky jesenného počasia, ako sa správne obliekať vzhľadom na počasie. Rozšíria si svoje elementárne poznanie o sťahovavých vtákoch, ako aj o tých, ktoré dokážu prezimovať v našich podnebných podmienkach. V praktických aktivitách budú deti prejavovať a upevňovať svoj vzťah a ochranárske postoje k prírode ako dôležitej súčasti životného prostredia. Súčasťou obsahového celku je téma **Poklady jesennej ríše**, v ktorej počas vychádzok a manipulačných činností budú deti poznávať tajomstvá rastlinnej jesennej ríše. Zameriame sa na poznávanie, rozlišovanie rôznych druhov stromov, porovnávanie rozdielu v listoch a plodoch, pomenovanie plodov niektorých stromov. Zároveň budú deti prejavovať zručnosť a praktickú tvorivosť pri vytváraní produktov z prírodnín. Téma **Tanier zdravej výživy** je zameraná poznávanie a rozlišovanie zdravých a nezdravých potravín. Súčasťou tejto témy je priblíženie a zdôraznenie významu zdravého životného štýlu pre človeka, podpora a rozvíjanie kľúčových kompetencií, a to pozorovaním, objavovaním a experimentovaním, pri triedení a spracovávaní ovocia a zeleniny. Pri činnostiach budeme využívať všetky zmysly. V rámci tejto témy sa zameriame na usporiadanie spoločných podujatí, ktorých hlavným mottom bude „zdravo a chutne“. V téme **Jesenné šašoviny** nadviažeme na predchádzajúce témy prehĺbením poznatkov o krásach ročného obdobia jeseň. V spolupráci s rodinou sa zameriame na prípravu a organizáciu jesenných aktivít, tvorbu šarkanov, poznávanie jesenných farieb. Všetky činnosti budú motivačne zjednotené a vyvrcholia aktívnym zapojením detí, rodičov a zamestnancov materskej školy do spoločného radostného prežívania jesenných udalostí.

**Obsahový celok „V krajine čísiel a farieb“**

Cieľom obsahového celku je prostredníctvom zaujímavých a hrovo-edukačných aktivít viesť deti k získavaniu skúseností a objavovaniu vzťahov medzi objektmi okolitého sveta. Cieľová rovina celku prelína rozvoj grafomotoriky, matematickej gramotnosti a gramotnosti vo všeobecnosti. Zároveň smeruje k rozvoju fantázie, logického myslenia, samostatného riešenia problémov spojeného s poznávaním farieb, čísiel a tvarov. Cesta poznávania v sebe integruje dopravnú výchovu a výchovu k bezpečnosti v cestnej premávke ako súčasť prelínajúcu sa v každej téme obsahového celku.

|  |  |
| --- | --- |
|  | Časové trvanie obsahového celku: 4 týždne |
| **TÉMY** | **Kreslím kolo okrúhle** |
| **Dopraváčik** |
| **Príbeh uja maliara** |
| **Neposlušné čísla** |

Téma **Kreslím kolo okrúhle** tvorí základ rozvíjania matematickej gramotnosti, je zameraná na činnosti spojené s využitím geometrických tvarov. Úlohou tejto témy je rozlišovať a vyhľadávať geometrické tvary na objektoch v okolí. Pomenovávať, priradiť, triediť plošné i priestorové geometrické tvary, vyhľadávať známe tvary na vnímaných objektoch. Prostredníctvom témy deti nachádzajú a vnímajú podobnosť i rozdielnosť tvarov, rozvíjajú so tvorivosť ich zoskupovaním a vzájomnou kombináciou do rôznych podôb, stavieb. Úlohou témy **Dopraváčik** je rozvíjanie schopností detí pozorovať, vnímať a orientovať sa v dopravnom priestore materskej školy a jej blízkeho okolia. Deti poznávajú a rozlišujú tradičné i netradičné dopravné prostriedky, hodnotia vzniknuté situácie z hľadiska bezpečnosti, uplatňujú pravidlá bezpečnosti a ochrany zdravia v cestnej premávke v praktických činnostiach na dopravných ihriskách. Téma prehlbuje dodržiavanie pravidiel cestnej premávky ako účastníka, či už v úlohe chodca, cyklistu, poznávanie svetelných a zvukových výstražných signálov a získavanie poznatkov o význame a úlohe záchranného systému. Súčasťou obsahového celku je téma **Príbeh uja maliara**, ktorej cieľom je rozvíjanie kompetencií dieťaťa po stránke estetickej. Je zameraná na poznávanie rozmanitosti farieb v pracovných, výtvarných a technických činnostiach. Nadväzuje na úvodnú tému, deti vyjadrujú svoje pocity, zážitky a skúsenosti súvisiace s pozorovaním a poznávaním reálneho sveta rôznorodým umeleckým stvárnením a rôznymi technikami. Téma **Neposlušné čísla** dotvára rozvoj matematickej a grafomotorickej gramotnosti, deti sa oboznamujú so svetom čísel a nachádzajú ich význam v skutočnom svete. Rozmanité aktivity zo života prelínajú prežité udalosti so svetom matematiky, so súbormi, triedením, porovnávaním, usporadúvaním, číselným radom a podobne.

**Obsahový celok „Zimné tajomstvá“**

V záujme tvorivo-humanistického prístupu je cieľom obsahového celku naučiť dieťa rozvíjať a kultivovať svoju osobnosť, formovať ich hodnotovú orientáciu, postoje a správanie, utvárať a ďalej posilňovať úctu k rodičom, ku kultúrnym a národným hodnotám a tradíciám.

|  |  |
| --- | --- |
|  | Časové trvanie obsahového celku: 4 týždne |
| **TÉMY** | **Hurá Mikuláš** |
| **Štyria bratia v jednom roku** |
| **Čo nosím v srdiečku** |
| **Jedlička v izbičke** |

Prostredníctvom témy **Hurá, Mikuláš** sa zameriavame na stimuláciu, poznávanie kultúrnych hodnôt. Primeranými prostriedkami vedieme deti k uvedomeniu si vlastných schopností, zručností, ovládaniu pohybového aparátu. Podnecujeme deti k prejavovaniu túžob, prianí s ohľadom na svoje okolie.Téma **Štyria bratia v jednom roku** prehlbuje preciťovanie, vyjadrovanie svojich pocitov, predstáv rôznymi umeleckými vyjadrovacími prostriedkami. Téma vnáša deti do sveta zimných rozprávok, prostredníctvom ktorých rozširujeme poznanie detí o svete, prírode, ročných obdobiach, sviatkoch a výnimočných udalostiach. Téma **Čo nosím v srdiečku** sa zameriava na záujmy detí, ich pocity a potreby. Detailnejšie konkretizuje vzťahy a postoje v rodine a blízkom okolí. Smeruje k rozvíjaniu, upevňovaniu vzťahov v rodine, kamarátskych vzťahov, komunikácie, k rešpektovaniu pravidiel správania sa doma, v triede i na školskom dvore. Témou **Jedlička v izbičke** rozvíjame a podporujeme u detí vzťahy, lásku a úctu k rodine. Prostredníctvom rôznych vyjadrovacích prostriedkov podnecujeme záujem detí o dianie okolo seba, ich prezentovanie a účasť na kolektívnych vianočných projektov, súčasťou témy je vianočná besiedka spojená s vystúpením detí. Rozvíjame všeobecný prehľad o odlišnostiach kultúr, vedieme deti k ich akceptovaniu a rešpektovaniu.

**Obsahový celok „Putovanie snehovej vločky“**

Smerovaním obsahového celku je prostredníctvom bohato motivovaných hier a edukačných aktivít rozvíjať elementárne základy grafomotorickej gramotnosti dieťaťa primerane individuálnym osobitostiam. Oboznamovať deti so začiatkami ekologickej kultúry, vytvárať pohľad na svet živej i neživej prírody, citlivo vnímať krásu zimnej prírody, jej čaro a jedinečnosť, vytvárať a prehlbovať pozitívne postoje dieťaťa k zvieracej ríši.

|  |  |
| --- | --- |
|  | Časové trvanie obsahového celku: 4 týždne |
| **TÉMY** | **Najkrajšia snehová vločka** |
| **Zimné radovánky** |
| **Zvieratká v zime** |
| **Zimný kožuštek** |

Téma **Najkrajšia snehová vločka** je zameraná na poznávanie a rozlišovanie ročných období podľa typických znakov, formou rôznych edukačných aktivít a hier sústredených na ročné obdobie - zima. Na základe pozorovania deti objavujú, poznávajú a rozlišujú zmeny v prírode. Téma v sebe prelína rozvoj grafomotorickej a matematickej gramotnosti pri tvorivých výtvarných a pracovných činnostiach a súčasne umeleckú sféru. Prostredníctvom speváckych, hudobno-pohybových, dramatických i sluchových činností smeruje k rozvoju dieťaťa komplexne, utvára u detí pozitívny vzťah k hudbe zachytávajúcej ústredný bod – čaro zimy. V téme **Zimné radovánky** sa deti oboznamujú so snehom a jeho vlastnosťami prostredníctvom hier a tvorivých činností. Téma hravou, zaujímavou a zážitkovou formou približuje deťom svet zimy a snehu, deti sa pohybujú v rôznom prostredí, zvládajú špeciálne pohybové zručnosti a schopnosti, zaujímajú adekvátne postoje k pohybu a športovým aktivitám. Dominantnou časťou témy **Zvieratká v zime** je poznávanie zvieracej ríše, spôsobu života zvierat a špecifík ich života počas zimy, kreslenie, maľovanie a modelovanie zvieracej postavy, ale aj poznávanie nebezpečenstva, napr. z dotýkania sa neznámych zvierat. Téma **Zimný kožuštek** prepája svet prírody, zvierat so svetom ľudí, je zameraná na dôležitosť obliekania sa v zimnom období, ochranu zdravia. Prehlbuje poznanie významu ochrany a starostlivosti o zvieratá v zime. Jej prostredníctvom rozvíjame vzťah dieťaťa k prírode a základy ekologickej kultúry.

**Obsahový celok „Cesta plná fantázie“**

Obsahový celok rozvíja kontakty detí so svetom duševných činností, vedie ich k vnímaniu a uplatňovaniu hudobnej, výtvarnej a literárno-dramatickej kultúry, podporuje rozvoj tvorivosti, aktivity, posilňuje schopnosť decentrácie. Prostredníctvom skupinových a kolektívnych aktivít deti kooperujú v skupine, kolektíve, preberajú na seba primeranú zodpovednosť, učia sa chrániť si vlastné zdravie, zdravie iných a zároveň prejavovať pozitívne postoje k zdravému životnému štýlu.

|  |  |
| --- | --- |
|  | Časové trvanie obsahového celku: 4 týždne |
| **TÉMY** | **Kľúč od zámku** |
| **Kráľovstvo masiek** |
| **Čo skrýva opona?** |
| **S Adamčekom premôžem bacila** |

Téma **Kľúč od zámku** je vstupnou bránou do sveta rozprávok. Poskytuje možnosť na utváranie a rozvíjanie pozitívneho a trvalého vzťahu detí ku knihe, k literárnemu a dramatickému umeniu. V rozmanitých tvorivých estetických aktivitách deti poznávajú, určujú postavy z rozprávky, ich charakterové vlastnosti, zameriame sa na umelecké stvárňovanie pocitov, dojmov a zážitkov z počúvania rozprávok. Téma umožňuje priblížiť deťom aj iné druhy literárnych útvarov, jednoduché bájky a ich morálne ponaučenie, príbehy, básne, riekanky i ilustrácie. Hlavnou úlohou je rozvoj slovnej zásoby detí, aktívneho počúvania a nachádzanie spojitosti s reálnym svetom okolo nás. Dominantou témy **Kráľovstvo masiek** je aktívna príprava oslavy karnevalu, príprava masiek, výzdoba tried, umelecké vyjadrenie postáv. V rámci tejto akcie budú deti získavať a prakticky uplatňovať návyky kultúrneho správania, rešpektovania spoločenských pravidiel pri školských podujatiach. Téma poskytuje možnosť integrujúco prelínať rozvoj výtvarnej tvorivosti s hudobno-inštrumentálnym vyjadrením a literárno-dramatickou tvorbou. V téme **Čo skrýva opona?** sa prehlbuje vnímanie a produkovanie rozprávkového sveta. Zameriavame sa obohacovanie slovnej zásoby o slovné druhy, nácvik výslovnosti reči, rozvoj komunikatívnych schopností, vyjadrovanie myšlienok, tvorivých nápadov prostredníctvom súvetí, pohybu i hudby. Téma predpokladá manipuláciu a rozoznávanie rôznych druhov bábok, literárno-dramatickú improvizáciu. Jednou z prelínajúcich sa tém sú pracovné činnosti, ich slovné a umelecké stvárnenie. Téma **S Adamkom premôžem bacila** sa prelína na rozoznávanie stavu zdravia a choroby, zvýraznenie zdravotného stavu, utváranie pozitívneho vzťahu k zdraviu a zdravému životnému štýlu. Podporuje upevňovanie správnych stravovacích a hygienických návykov, nielen ich poznanie, ale aj chápanie a zdôvodnenie ich významu a dôležitosti.

**Obsahový celok „Babka Rozprávkarka“**

Obsahový celok umožňuje sprístupňovať dieťaťu všetky potencie, ktoré tkvejú mimo neho v materiálnom a sociálnom svete, dieťa poznáva a nachádza spojitosti detského sveta s reálnym svetom okolo seba. Prostredníctvom edukačných aktivít podporuje rozvoj neverbálnej i verbálnej komunikácie, rozširuje poznatky detí o prírode, človeku a jeho vzťahu k iným, zameriava sa na rozvoj predčitateľskej gramotnosti a gramotnosti vo všeobecnosti.

|  |  |
| --- | --- |
|  | Časové trvanie obsahového celku: 5 týždňov |
| **TÉMY** | **Poď so mnou na výlet** |
| **Moja prvá knžka** |
| **Studnička dôvery** |
| **Jarný pozdrav** |
| **Hojdačka** |

Téma **Poď so mnou na výlet** je integrujúcim článkom pri poznávaní reálneho sveta. Poskytuje nám odpovede na otázky: „Kam? S kým? Ako? Kedy? A prečo? ideme na výlet.“ Umožňuje nám teda zamerať sa na prírodu, jej čaro a jedinečnosť, poznávať ročné obdobia, les, jeho obyvateľov, rastliny, stromy a kríky a vytvárať environmentálne cítenie. Súčasne nám umožňuje poznávať mestá, obce, dopravné prostriedky, značky, kultúrne pamiatky, uplatňovať základné pravidlá cestnej premávky a kultúrneho správania. Pri odpovedi na otázku „*s kým*“ sa zameriavame na rozlišovanie a pomenovanie členov rodiny, priateľov, vytváranie empatických vzťahov a priateľskej súdržnosti. Dominantou témy **Moja prvá knižka** je rozvoj predčitateľskej a grafomotorickej gramotnosti. Práca s knihou je základnou stratégiou, v spolupráci s knižnicou deti poznávajú a vytvárajú si správne návyky práce s knihou, poznávajú činnosť spisovateľov, ilustrátorov, zostrojujú si prvé detské knižky a pod. Pri práci s detskými encyklopédiami deti poznávajú rozmanitosť sveta okolo nás, naplánujeme si cestu po Slovensku, zoznámenie s Bratislavou, hradom, slovenskými štátnymi symbolmi, ktoré si môžu skonštruovať, vyrobiť, zostrojiť či nakresliť.Téma **Studnička dôvery** hlbšie zachytáva sociálno-emocionálnu oblasť, zameriava sa na vytváranie priateľských vzťahov, empatických postojov, ale aj rozlišovania nebezpečenstva v reálnom svete okolo seba. Deti poznávajú predmety okolo seba, ich rozmanitosť, nebezpečné predmety a materiály, poznávajú oheň, jeho užitočnosť i škodlivosť a utvárajú si návyky ochrany zdravia. Vytvárajú si elementárne predstavy o zložkách záchranného systému, ale aj si uvedomujú nebezpečenstvo kontaktu s neznámymi osobami. Téma **Jarný pozdrav** je zameraná na poznávanie reálneho sveta okolo nás, aktivity zameriavame na aktuálnu tému – príchod jari. Deti poznávajú charakteristické znaky jari, prvé jarné kvety, ich farbu, príchod sťahovavých vtákov, spev vtákov, stavanie hniezd, vyjadrujú svoje pocity, poznatky a skúsenosti v slovnej i rôznej umeleckej podobe. Základnou víziou témy **Hojdačka** je nachádzať súvislosti pri poznávaní reálneho sveta, odráža poznatky získané v úvodných témach a ďalej ich upevňuje porovnávaním, nachádzaním kontrastov, hľadaním príčiny a prisúdením dôsledku pri riešení jednoduchých problémov. Zámerom je samostatné riešenie, praktická činnosť detí. Porovnávaním a nachádzaním základných znakov a protikladov si deti upevňujú poznatky o jari, ročných obdobiach a prírode, o svete a živote okolo seba.

**Obsahový celok „Dotkni sa Zeme“**

Obsahový celok sa zameriava na rozvoj kognitívnych a nonkognitívnych kvalít osobnosti dieťaťa, formuje jeho pohľad na svet prírody, dieťa poznáva elementárne zákonitostí prírodných javov, živých a neživých predmetov. Ponukou bohatých aktivít deti spoznávajú rozmanitosť sveta, Zeme, vytvárajú si elementárne predstavy o Zemi i vesmíre, prejavujú prvotné ekologické skúsenosti, pozitívny vzťah k prírode a jej ochrane v spojitosti s prepojenosťou chrániť svoje zdravie i životné prostredie.

|  |  |
| --- | --- |
|  | Časové trvanie obsahového celku: 4 týždne |
| **TÉMY** | **Kto dýcha, žije** |
| **Modrá starenka** |
| **Škriatkova záhrada** |
| **Veľkonočné prekvapenie** |

Téma **Kto dýcha, žije** je vstupnou bránou poznávania živej prírody a životného prostredia deťmi. Hlavnou úlohou je uvedomenie si života vo svojom okolí, jeho jednotlivých súčastí a na základe získaných poznatkov a skúseností chápanie a prejavovanie potreby ochrany životného prostredia. Aktivity zameriavame na prehlbovanie poznatkov o základných prírodných javoch, prírode, lesoch, stromoch a ich význame ako dôležitej súčasti. V praktických činnostiach sa deti starajú o čistotu životného prostredia, lesa, parku, poznávajú a používajú prírodné materiály, aktívne uplatňujú návyky kultúrneho správania v lese a jeho ochrany. Základným cieľom je utváranie emocionálne bohatého vzťahu k prírode. Téma **Modrá starenka** prehlbuje utváranie elementárneho environmentálneho cítenia, rozširuje poznávanie živej a neživej prírody a praktické uplatnenie jej ochrany. Súčasťou témy je rozšírenie o oboznámenie detí s neživou prírodou, rozlišovanie a pozorovanie vlastností piesku, kameňa, vody. Utvárame u detí elementárnu predstavu o tom, že voda môže celej rastlinnej a živočíšnej ríši slúžiť a pomáhať, ale v určitých situáciách môže aj škodiť (povodne, záplavy). Rozlišujeme dva základné významy ohňa – užitočnosť a škodlivosť, poznávame spôsob ochrany a základné zásady správania sa pri požiari. Zároveň utvárame elementárne predstavy u detí o vesmíre a hviezdach. V hrových aktivitách deti poznávajú krásu, jedinečnosť a rozmanitosť Zeme, aktívne sa zúčastňujú na oslave sviatku ,,Deň Zeme“.Téma **Škriatkova záhrada** sa detailnejšie zameriava na dary, ktoré nám príroda ponúka. Poznávanie plodov zeme úzko súvisí s praktickou činnosťou detí, v rámci ktorej spolupracujeme na pestovaní plodín, starostlivosti a skrášľovaní školského prostredia. Deti si uvedomujú rozdiely medzi stromami, stromom a kríkom, medzi ich plodmi, poznávajú ovocné stromy, čas kvitnutia, čas rastu plodov, ale zoznamujú sa aj s nebezpečnými, jedovatými plodmi a na základe získaných poznatkov uplatňujú základné zásady bezpečného správania. Poznávanie plodov je spojené s cibrením zmyslového vnímanie detí, jeho kombináciou, hmatu, chuti, vône, zraku. Deti súčasne zisťujú, že príroda, rastliny potrebujú každodennú starostlivosť. Majú možnosť uskutočniť jednoduchý pokus – klíčenie semien, porovnať rast rastlín na svetle, v tme, poznávať ich základné životné potreby, overiť si dôsledok nepriaznivých podmienok. Súčasne sa učia poznávať niektorý hmyz (včela, mravec, motýľ, mucha), ich základné vlastnosti, užitočnosť, ale aj škodlivosť.Téma **Veľkonočné prekvapenie** je obohatením obsahové celku v spojitosti s kultúrnymi zvyklosťami a tradíciami našej Zeme. Deti budú poznávať zvyky, tradície veľkonočných sviatkov a udržiavať tieto tradície pri maľovaní kraslíc. Edukačné aktivity zameriavame na to, aby sa deti aktívne zúčastňovali na príprave sviatku Veľkej noci či už výzdobou triedy, pracovnými a výtvarnými produktmi. Téma opäť úzko súvisí s domácimi zvieratami, rastlinami a rodinou. Udržiavanie zvykov a tradícii v rodine, v materskej škole počas veľkonočných sviatkov nám umožňuje prehlbovať a upevňovať súdržnosť kolektívu, spoluprácu s rodinou a kamarátske vzťahy v triede.

**Obsahový celok „Kolobeh života“**

Obsahom celku je aktivizovať osobnosť dieťaťa, posilňovať úctu k rodičom, ľudským právam a základným slobodám, rozvíjať poznanie zákonitostí života na zemi. Nachádzať spojitosti medzi rastlinnou a živočíšnou ríšou, prírodou a človekom, získavať základné vedomosti o zemi a vesmíre, a tak pripravovať dieťa na život v slobodnej spoločnosti v duchu porozumenia, znášanlivosti, tolerancie, rovnosti pohlaví a priateľstva medzi národmi.

|  |  |
| --- | --- |
|  | Časové trvanie obsahového celku: 4 týždne |
| **TÉMY** | **Srdce dokorán** |
| **Bol raz jeden život** |
| **Aj ja narastiem** |
| **Lavička cez potok** |

Téma **Srdce dokorán** sa dominantne zameriava na rozvoj sociálno-emocionálnej stránky, sociálnej komunikácie. Jej hlavnou líniou je rodina a jej členovia, vyjadrovanie svojich pocitov, upevňovanie a rozvíjanie vzájomných vzťahov v nadväznosti na materskú školu a kamarátov. Deti poznávajú štruktúru rodiny, orientujú sa v príbuzenských vzťahoch. Téma však zahŕňa aj širšie súvislosti ako povinnosti rodičov a detí, ľudské pracovné činnosti, prácu rodičov a podobne. Téma je v súlade s blížiacim sa sviatkom všetkých mamičiek, čo deťom umožňuje priblížiť a aktívne sa zúčastniť na príprave sviatku, poznať dôležitosť a úlohu matky v rodine. Pokračovaním prvej témy je téma **Bol raz jeden život**, ktorá sa detailnejšie zameriava na poznávanie života od narodenia dieťaťa. Dominantou témy je poznávanie častí ľudského tela, niektorých vnútorných orgánov a ich funkcie. Téma vrcholí utváraním elementárnej predstavy o hodnote svojho zdravia a zdravia iných. Deti poznávajú starostlivosť o svoje telo, poznávajú základy zdravého životného štýlu, zásady prvej pomoci a v praktických činnostiach ich uplatňujú. Téma **Aj ja narastiem** je zameraná na nachádzanie spojitostí medzi človekom a živočíšnou ríšou, smeruje k poznávaniu života nielen ľudí, ale aj zvierat. Deti poznávajú domáce, hospodárske zvieratá, ich mláďatá a starostlivosť o nich. Zahŕňa zdôvodnenie základných vlastností, poznanie úžitku zvierat, nachádzanie spojitostí a zatrieďovanie do skupín na základe typických vlastností. Kolobeh života sa prelína s poznávaním vývinu žaby, motýľa, dramatickými a improvizujúcimi činnosťami. V téme **Lavička cez potok** deti poznávajú kolobeh života u rastlín, stromov, prírody, jej základných častí, získavajú prvotné predstavy o kolobehu vody na Zemi a jej významu. Na základe pozorovania a demonštrácie začínajú rozlišovať potok, rybník, rieku, život okolo nich a citlivo vnímajú krásu a čaro tejto prírody. V spojitosti poznávajú vodný život, rastliny i živočíchy v okolí potokov, riek a rybníkov. Na druhej strane téma prináša aj uvedomenie si možného nebezpečenstva vodných tokov, možnosť pádu do vody a poznávanie základných zásad bezpečného správania sa.

**Obsahový celok „Vysnívaný let balónom“**

Obsahový celok podporuje cez činnostný a hrový charakter výchovno-vzdelávacieho procesu prirodzenú aktivitu a experimentovanie dieťaťa, rozvíja jeho kontakty so svetom duševných činností ľudí, podporuje vnímanie a uplatňovanie hudobnej, literárnej a výtvarnej kultúry, a tak umožňuje utvárať u detí základy emocionálnej gramotnosti, schopnosti sociálnej komunikácie a tvorby medziľudských vzťahov.

|  |  |
| --- | --- |
|  | Časové trvanie obsahového celku: 5 týždňov |
| **TÉMY** | **Detská olympiáda** |
| **Farebné pozdravy leta** |
| **Krúťme pesničkou svet** |
| **Lietajúci kufor** |
| **Zazvonil zvonček** |

Téma **Detská olympiáda** je zameraná na rozvíjanie kultivovaného pohybového prejavu dieťaťa. V súlade s oslavami Dňa detí sa zameriavame na detskú spontánnosť, radosť z pohybu a hry. Prostredníctvom rozmanitých športových aktivít, ktorých sa deti aktívne zúčastňujú, rozvíjame lokomočné pohyby dieťaťa, jeho obratnosť a pohotovosť. Zároveň sa však deti učia chápať, akceptovať a rešpektovať pravidlá hry alebo inej pohybovej aktivity; utvárame u nich schopnosť čestného športového zápolenia. Téma smeruje k aktívnemu zapojeniu každodenného pohybu do životného štýlu a k chápaniu jeho dôležitosti pre zdravie človeka. Príchodom letného obdobia sa prostredníctvom témy **Farebné pozdravy leta** zameriavame na poznávanie prírody počas leta a nadviažeme na predchádzajúcu tému v interakcii leto – pohyb – zdravie – bezpečnosť. Deti sa zoznamujú s charakteristickými znakmi leta, oboznamujú sa s činnosťami ľudí v lete, ako je žatva, dozrievanie obilia, lúka plná kvetov, v lese rastú jahody, maliny a pod. Rozvíjame poznanie kvetov, oboznámenie s liečivými (podbeľ, materina dúška), chránenými i nebezpečnými rastlinami, poprípade poznávajú miesto ich výskytu. Deti majú možnosť prakticky skúmať vlastnosti piesku, hliny. Téma **Krúťme pesničkou svet** spája svet letnej prírody, športových aktivít a hier detí so svetom hudby. Je zameraná na utváranie pozitívneho vzťahu detí k spevu, k speváckym činnostiam prostredníctvom rozmanitých aktivít integrujúcich vokálne, inštrumentálne, rytmické, hudobno-dramatické a iné činnosti, ktoré sú pre deti zdrojom radosti, intenzívneho emocionálneho zážitku a celkového citového uspokojenia. Deti experimentujú, objavujú zvuky, tóny, osvojujú si správnu techniku a zručnosti hry na detských hudobných nástrojoch. V rámci témy aktívne využívame elementy muzikoterapie a poznávanie aj iných duchovných kultúr. Na poznávanie iných kultúr nadväzuje oboznamovanie sa s ďalekých svetom okolo nás, ľuďmi, ktorí tam žijú v téme **Lietajúci kufor***.* Dominantou je rodina a jej súdržnosť, protiklad domov a svet, prostredníctvom ktorého deti poznávajú okolité krajiny, ich obyvateľov a spôsob života, prírodné javy, more a jeho obyvateľov. Téma už v názve prepája svet, cestovanie a dopravnú výchovu. Jej prostredníctvom upevňujeme získané poznatky týkajúce sa dopravnej výchovy a výchovy k bezpečnosti v cestnej premávke, poznanie predmetov dennej potreby a ich účelu, rozmanitých ľudských rás, upevňujeme základy environmentálnej a multikultúrnej gramotnosti. Téma **Zazvonil zvonček** vychádza z aktuálnych udalostí MŠ, zavedie nás na rozlúčku predškolákov s MŠ. Zameriame sa na to, čo všetko sme sa naučili, hráme sa rôzne pohybové a hudobno-pohybové hry, čas trávime pri rôznych tematických rozhovoroch o tom, čo budeme robiť počas prázdnin, ako sa máme správať k svojmu zdraviu. Súčasťou témy je upevňovanie priateľských vzťahov v triede a pravidiel bezpečného správania sa počas leta.

**6. Vyučovací jazyk**

Vyučovacím jazykom v materskej škole je štátny jazyk Slovenskej republiky – slovenský jazyk.

**7. Spôsob a podmienky ukončovania výchovy a vzdelávania a vydávanie dokladu o získanom vzdelaní**

Predprimárne vzdelanie získa dieťa absolvovaním posledného ročníka vzdelávacieho programu odboru vzdelávania v materskej škole v súlade s § 16 ods. 2 školského zákona.

Predprimárne vzdelávanie ukončuje dieťa spravidla v školskom roku, v ktorom do 31. augusta dosiahne šiesty rok veku a dosiahne školskú spôsobilosť. Predprimárne vzdelávanie môže dieťa ukončiť aj vtedy, ak nedovŕšilo šiesty rok veku, ale na základe vyjadrenia Centra pedagogicko-psychologického poradenstva a prevencie a detského lekára môže plniť povinnú školskú dochádzku – predčasné zaškolenie dieťaťa na žiadosť rodičov.

Dokladom o získanom stupni vzdelania je Osvedčenie o absolvovaní predprimárneho vzdelávania. Deti s odkladom povinnej školskej dochádzky dostávajú Osvedčenie o absolvovaní predprimárneho vzdelávania iba raz, a to po ukončení predprimárneho vzdelávania. Materská škola vydáva osvedčenie na základe žiadosti zákonného zástupcu dieťaťa. Odovzdávanie osvedčenia o absolvovaní predprimárneho vzdelávania sa uskutočňuje na slávnostnom posedení spojenom s vystúpením detí pri príležitosti rozlúčky detí s materskou školou na základe spolupráce rodiny a školy.

**8. Materiálno-technické a priestorové podmienky**

Prostredie materskej školy významne ovplyvňuje formovanie osobnosti dieťaťa. Tvorivé a podnetné prostredie v materskej škole vytvára priestor pre deti a učiteľky na zvládnutie rôznorodých požiadaviek prostredníctvom rozličných činností v súlade spotrebami, možnosťami a individuálnymi spôsobilosťami dieťaťa. V kvalitnom edukačnom prostredí sa uskutočňuje výchovno-vzdelávacia činnosť v priebehu celého dňa.

Prostredie vytvára podmienky pre celkovú pohodu dieťaťa. Prostredie materskej školy môže pozitívne ovplyvňovať osobnosť dieťaťa len vtedy, keď dokáže v plnej miere uspokojovať jeho psychické, citové a telesné potreby. Mikroklíma prostredia materskej školy vplýva na pocit pohody, výkonnosť a únavu pri pohybe, hre, učení a práci.

Pre prostredie materskej školy, výber zariadenia, nábytku, textílií platia bezpečnostné a hygienické normy. Prostredie materskej školy má spĺňať estetické a emocionálne kvality. Je útulné, príjemné a harmonické. Harmonickosť prostredia je jeho premenlivou a ovplyvniteľnou zložkou. Deti mu spoločne s učiteľom vtláčajú osobitý pôvab (každá trieda je jedinečná), starajú sa o poriadok a jeho estetickú úpravu.

Prostredie úzko súvisí s  cieľmi materskej školy, výchovno-vzdelávacou činnosťou, obsahom výchovy a vzdelávania, s učením sa dieťaťa.

Materiálne prostredie je základom vnútorného prostredia. Dôraz na materiálne vybavenie nesmie zatieniť samotné dieťa. Voľne, pre deti viditeľne uložené pomôcky sú súčasťou materiálneho vybavenia. Poskytujú deťom priame, bezprostredné zážitky, dávajú voľný priechod ich iniciatíve a podporujú a rozširujú vnútornú motiváciu. Priestor, v ktorom dieťa žije a udalosti, ktoré naň pôsobia, sú rovnako dôležitými prvkami prostredia.

K štandardnému a nezastupiteľnému vybaveniu materskej školy patria hračky. Ich výberu, kvalite a veku primeranosti venujeme zvýšenú pozornosť.

Súčasťou materiálno-technického vybavenia materskej školy je detská a odborná literatúra, učebné pomôcky, telovýchovné náradie a náčinie, hudobné nástroje, didaktická a audiovizuálna technika, výpočtová technika, atď.

Podmienkou kvalitného plnenia školského vzdelávacieho programu je dostatočné vybavenie spotrebným materiálom na výtvarné, grafomotorické, pracovné činnosti.

Základným nábytkom pre deti sú stoly a stoličky. Parametre ich rozmerov sa menia v závislosti od rastu dieťaťa. Stolíky sú umiestnené vo svetlej časti miestnosti so správnym dopadom svetla. Rozmiestnenie nábytku rešpektuje potrebu detí mať dostatok priestoru na hry, pohybové a relaxačné cvičenia a odpočinok. Nábytok triedy spĺňa antropometrické požiadavky (jeho výška, veľkosť má zodpovedať veľkosti detí, má predchádzať unaviteľnosti detí, atď.). Zariadenie je prispôsobené počtu detí, je vyhotovené z prírodných materiálov, voskované alebo morené ekologickými prípravkami, aby neškodilo zdraviu detí, je bezpečné a rozvíja estetické cítenie detí.

Ležadlá sú pružné, dostatočne pevné a stabilné, dobre tepelne izolované, ľahko prenosné a skladateľné.

Usporiadanie triedy:

* + umožňuje deťom komunikáciu pri spoločných činnostiach v hrových skupinách,
	+ uľahčuje dieťaťu voľný styk s najbližším okolím,
	+ uľahčuje dieťaťu prístup k hračkám a pomôckam,
	+ umožňuje dieťaťu plánovať a vytvárať hrové prostredie podľa vlastného zámeru,
	+ umožňuje dieťaťu poznať vlastné pracovné tempo a umožniť mu uvedomiť si vlastné možnosti,
	+ umožňuje dieťaťu ponechať vlastný výtvor v prostredí,
	+ umožňuje dieťaťu tvoriť podľa vlastných predstáv na základe samostatného rozhodovania sa pri výbere činností,
	+ je bezpečné, hygienické, estetické a funkčné,
	+ umožňuje dodržiavanie vopred stanovených pravidiel deťmi a učiteľmi pri ukladaní hračiek a pri manipulácií s predmetmi, učebnými pomôckami.

Vo vnútornom prostredí triedy je vymedzený:

a) voľný priestor pre spoločné pohybové aktivity a pohybové hry,

b) priestor pre hry a pracovné aktivity (hrové a pracovné kútiky, centrá).

Hrové a pracovné kútiky sú umiestnené v priestore, ktorý je vybavený účelovo a slúži na spontánne hry detí a učiteľkou plánovanú a riadenú výchovno-vzdelávaciu činnosť. O tematickom zameraní hrových kútikov a ich obmieňaní rozhoduje učiteľ spolu s deťmi podľa plánovaných činností, zámerov a podľa záujmu detí o hrové prostredie.

Vonkajšie priestory umožňujú:

* pohybové činnosti (na náradí, voľné pohybové činnosti),
* tvorivé, konštrukčné a umelecké činnosti,
* komunikatívne činnosti (nadväzovanie kontaktov),
* špeciálne činnosti (navodzované alebo vedené učiteľom).

Areál materskej školy tvoria detské ihrisko s preliezačkami, zelená telocvičňa s gymnastickými prvkami a multifunkčné ihrisko. Zariadenie, ktoré je v areály materskej školy stabilne nainštalované, je pevné a odolné voči mechanickým zásahom a poveternostným vplyvom.

**9. Vnútorný systém kontroly a hodnotenia detí**

Pod hodnotením detí sa rozumejú písomné záznamy o deťoch z pedagogickej diagnostiky, hodnotenia detí ako súčasť záznamov z hospitačnej činnosti, osobný spis dieťaťa a pod. Uskutočňujeme vstupné, priebežné i výstupne hodnotenie detí, pričom uplatňujeme zásadu využívania viacerých foriem diagnostikovania. Priebežné hodnotenie sa uskutočňuje formou diskusie s učiteľkami, sleduje sa vývin detí, ich pokroky, úspechy i nedostatky. Do vytvoreného portfólia zakladáme diagnostické záznamy, pozorovacie hárky, práce detí a ich hodnotenia. U detí s odkladom povinnej školskej dochádzky sa vypracováva individuálny plán rozvoja. Dôraz kladieme na hodnotenie výslovnosti a komunikačných spôsobilostí detí prostredníctvom hárkov na diagnostiku reči.

Výchovno-vzdelávaciu činnosť hodnotí učiteľka denne a po realizácii každého obsahového celku. Hodnotí plnenie jednotlivých cieľov, dosiahnutú výkonovú úroveň detí, ich silné a slabé stránky, preferovaný spôsob učenia a vyvodí z uvedeného závery. Získava tak poznatky, na čo sa má pri práci zamerať.

Kontrolná činnosť je realizovaná priebežne a sú kontrolované aj pracovné povinnosti a ďalšie nadväzujúce plnenia úloh, tvorivosť a samostatnosť pri riešení vzniknutých potrieb. Učiteľky vedú rozhovory s deťmi, s rodičmi a s ostatnými zúčastnenými. Využívajú ich námety k ďalšiemu rozvíjaniu a obohacovaniu činností.

Individuálne riadenie – každý zamestnanec si definuje svoje osobné ciele, sebareflexia umožňuje korekciu vedúcu k hľadaniu, rozvíjaniu a postupnému dosahovaniu kvalitnejších výsledkov.

Kolektívne riadenie – školský vzdelávací program je evaluovaný každoročne na pravidelných stretnutiach metodického združenia, informuje o dosahovaných výsledkoch práce.

Evaluácia detí je zachytená:

* v záznamoch o deťoch, v portfóliách,
* v záznamoch z hospitačnej činnosti riaditeľky,
* v spätnej informácii od rodičov,
* v hodnotiacich správach výchovno-vzdelávacej činnosti jednotlivých tried i školy,
* v správe ŠŠI.

Vnútorná evaluácia vzdelávacieho procesu:

* Polročne: hodnotenie výsledkov výchovno-vzdelávacieho procesu na pedagogických poradách a zasadnutiach metodického združenia, písomné hodnotenie cieľov, výkonovej úrovni detí v jednotlivých vzdelávacích oblastiach, realizovaných aktivít a spolupráce v prospech aktívneho rozvoja detí, hodnotenie formy i skúsenosti z realizácie plánovania výchovno-vzdelávacej činnosti, prezentácia návrhov a zmien pre skvalitnenie činnosti.

Súčasti pedagogickej diagnostickej dokumentácie:

* diagnostika adaptácie a prejavov správania,
* diagnostika jednotlivých vzdelávacích oblastí v súlade so Štátnym vzdelávacím programom pre predprimárne vzdelávanie v materských školách,
* diagnostika detskej hry a sociálnych kontaktov dieťaťa v hre,
* výtvarné práce,
* diagnostika detskej reči a grafdiagnostika,
* ostatné diagnostické záznamy hodnotiace pozornosť, pamäť dieťaťa, preferovaný spôsob myslenia, motiváciu či špecifické záujmy a schopnosti.

 Zistené informácie sú podkladom pre plánovanie výchovno-vzdelávacej činnosti, stanovenie cieľov, voľbu vhodných stratégií a učebných zdrojov. Umožňujú učiteľke voliť vhodné formy práce, orientovať sa v zameraní individuálnej práce s dieťaťom a vedú k užšej spolupráci s rodičom (prípadne odporučenie ďalšej spolupráce s logopédom, psychológom a pod.).

**10. Vnútorný systém kontroly a hodnotenia zamestnancov materskej školy**

Metódy evaluácie na škole a vnútorný systém kontroly:

* Odborné hodnotenie a diskusia zameraná na zlepšovanie procesu výchovy a vzdelávania, určovanie ďalších postupov a postojov v rámci výchovy a vzdelávania a zovšeobecňovanie na pedagogických radách v súčinnosti s Metodickým združením, priebežne i na neformálnych poradách, ktoré majú výstižnejší charakter.
* Forma ankiet a rozhovorov so zamestnancami a rodičmi detí.
* Vyhodnocovanie dosiahnutých kompetencií formou hospitácií, besied a hodnotením na pedagogických a prevádzkových poradách školy.
* Hospitačná činnosť riaditeľky – rešpektovanie zásad a sledovanie podmienok predprimárneho vzdelávania.
* Získavanie poznatkov a podnetov priamo od detí alebo rodičov, od zriaďovateľa, ŠŠI a ďalších kontrolných orgánov.
* Pozorovanie výchovno-vzdelávacieho procesu.
* Záujem o odborný rast a jeho uplatňovanie vo výchove a vzdelávaní v skupine detí.
* Hodnotenie pracovných výkonov zamestnancov, ktoré riaditeľovi slúži ako podklad na každoročné hodnotenie pedagogických zamestnancov, ktoré je riaditeľ povinný vykonávať v súlade s §5 ods.2 písm. e/ Zákona č. 596/2003 Z. z. o štátnej správe s školstve a školskej samospráve a o zmene a doplnení niektorých zákonov v znení neskorších predpisov.

a) Evaluácia práce pedagógov:

* Práca učiteliek je vyhodnocovaná riaditeľkou ústne pri orientačných vstupoch.
* Práca učiteliek je vyhodnocovaná pri pohospitačných pohovoroch.
* Výsledky výchovnej a vzdelávacej práce sú zovšeobecnené na pedagogických radách: analýza triednej a školskej dokumentácie, vzťah k deťom, rodičom, celková profesionalita a odbornosť, hodnotenie školských a mimoškolských aktivít, aj ako podklad k odmeňovaniu, hodnotenie úrovne diagnostiky o deťoch, hodnotenie úrovne vedenia triednej dokumentácie, hodnotenie vlastnej práce riaditeľky (autoevaluácia) smerom ku kolektívu zamestnancov.

b) Evaluácia podmienok:

Pedagogickí i prevádzkoví zamestnanci priebežne vyhodnocujú materiálne, bezpečnostné, organizačné a psychosociálne podmienky. Pripomienky a návrhy sa riešia podľa možnosti hneď, na pedagogických a prevádzkových radách, priebežne. Vyhodnotenie je podkladom k spracovaniu a doplneniu školského vzdelávacieho programu pre nasledujúci školský rok.

Vonkajšia evaluácia:

a) Evaluácia spolupráce s rodičmi prebieha:

* denne – priame rozhovory,
* priebežne – oznamy pre rodičov,
* v rámci aktivít organizovaných na základe spolupráce materskej školy a rodiny,
* formou spoločného hodnotenia na rodičovských stretnutiach, triednych aktívoch, výbore RZ a na zasadnutiach Rady školy,
* formou dotazníkov.

b) Evaluácia spolupráce s verejnosťou:

* Priebežná – poďakovanie za pomoc pri organizovaní akcií, pomoc pri zabezpečovaní bežnej prevádzky, údržby.
* Na konci kalendárneho a školského roka - hodnotenie finančného a materiálneho zabezpečenia.

Vedenie školy, ktoré uplatňuje demokratické princípy v personálnej práci, realizuje so zamestnancami hodnotiace rozhovory. Na dosiahnutie vyššej kvality pedagóga nestačí iba precvičovanie. Treba sa usilovať o reflektovanú, to znamená takú prax, ktorá je sprevádzaná racionálnou analýzou skúseností, pravidelnou rekapituláciou realizovaných procesov vo vlastnom učení sa, aj v procese výchovy a vzdelávania. Účelom koncepcie profesijného rozvoja učiteľov v kariérnom systéme je vytvorenie optimálnych podmienok na profesijný rozvoj a kariérny rast učiteľov ako kľúčového prvku rozvoja školského systému a zvyšovania kvality efektívnosti pedagogickej práce.

Kritéria hodnotenia učiteľa vo vzťahu k deťom :

* Vie diagnostikovať vývinové a individuálne charakteristiky detí, rozvojovú úroveň dieťaťa, preferovaný štýl vnímania a myslenia.
* Vie motivovať deti k vzdelávacej činnosti.
* Rozvíja vyššie úrovne poznania detí, logické myslenie, kritické myslenie, analýzu a tvorivosť.
* Rozvíja personálne zručnosti detí (samostatnosť, zodpovednosť, sebadôvera, sebahodnotenie, sebaúctu).
* Rozvíja sociálne zručnosti detí (spoluprácu a kooperáciu, empatiu, vzájomnú pomoc, komunikáciu a iné).
* Pristupuje k deťom individuálne, pomáha deťom so špeciálnymi potrebami.
* Rešpektuje názory detí, podporuje ich vyjadrovanie.
* Chápe a rešpektuje dieťa ako aktívny subjekt svojho rozvoja.

Kritéria hodnotenia učiteľa vo vzťahu k edukačnému procesu:

* Ovláda Štátny vzdelávací program pre predprimárne vzdelávanie v materských školách, školský vzdelávací program.
* Plánuje výchovno-vzdelávaciu činnosť v súlade so základnou dokumentáciou, primerane výkonovej úrovni detí a v súlade s individuálnymi osobitosťami.
* Vie vhodne vybrať výkonové štandardy a výkonové úrovne.
* Vie vybrať obsah edukácie, metódy, formy a ostatné prostriedky edukácie v nadväznosti na zvolené ciele.
* Využíva zážitkové učenie, inovačné stratégie, aktivizujúce a bádateľské metódy.
* Dodržiava pravidlá hodnotenia detí, priebežne hodnotí snahu, výkon a pokrok dieťaťa.
* Vytvára dobrú klímu v triede.
* Vie riešiť konflikty v triede.
* Je deťmi akceptovaný a má prirodzenú autoritu.

Kritéria hodnotenia učiteľa vo vzťahu k sebarozvoju:

* Dokáže hodnotiť a reflektovať svoj výchovno-vzdelávací proces a vlastné správanie, pozná svoje silné a slabé stránky.
* Darí sa mu efektívne komunikovať s rodičmi detí.
* Vie komunikovať s inými organizáciami a okolím školy.
* Dokáže plánovať svoj profesijný rast.
* Absolvuje rôzne formy profesijného vzdelávania s cieľom zvyšovať kvalitu svojho pôsobenia.
* Dokáže implementovať nové vedomosti a zručnosti prostredníctvom metodického združenia.
* Využíva IKT v profesijnom rozvoji a v edukácii.
* Vie pracovať v tíme.
* Podieľa sa na zavádzaní zmien alebo inovácii v škole.
* Podieľa sa na tvorbe alebo realizácii projektov.

Kritéria hodnotenia učiteľa vo vzťahu k normám a pracovnému správaniu:

* Vedie správne pedagogickú dokumentáciu.
* Dodržiava zákonník práce, pracovný, prevádzkový a školský poriadok školy, bezpečnosť a ochranu zdravia pri práci, pracovný čas a pod.
* Zúčastňuje sa zvolávaných porád.
* Podieľa sa na organizovaní a realizácii aktivít v mimo pracovnej dobe (krúžky, akadémie, vystúpenia na verejnosti, prehliadky, súťaže a iné).
* Snaží sa o dosahovanie dobrých výsledkov s deťmi v prehliadkach a súťažiach.

Ciele školy sa dajú dosahovať len s ľuďmi a prostredníctvom ľudí. Len vďaka hodnoteniu na základe korekcií a inovácií sa môžu učitelia posúvať vpred a škola môže smerovať k vyššej kvalite. Preto je potrebné k hodnoteniu a daným kritériám pristupovať s plnou vážnosťou.